กระทรวงมหาดไทยร่วมจัดมหรสพสมโภชเนื่องในโอกาสมหามงคลพระราชพิธีบรมราชาภิเษก พุทธศักราช 2562 ทุกจังหวัดทั่วประเทศ ระหว่างวันที่ 22-28 พฤษภาคมนี้
นายพรพจน์ เพ็ญพาส รองปลัดกระทรวงมหาดไทย กล่าวว่า ตามที่คณะอนุกรรมการจัดมหรสพสมโภช เนื่องในโอกาสมหามงคลพระราชพิธีบรมราชาภิเษก ระหว่างวันที่ 22-28 พฤษภาคมนี้ กระทรวงมหาดไทยรู้สึกเป็นเกียรติอย่างยิ่ง โดยร่วมกับกระทรวงวัฒนธรรมจัดมหรสพสมโภชฯ พร้อมกันทุกจังหวัดทั่วประเทศในช่วงวันดังกล่าว โดยในวันที่ 22 พฤษภาคม เวลา 18.30 น. ผู้ว่าราชการจังหวัดเป็นประธาน ซึ่งทุกจังหวัดจะรับสัญญาณการถ่ายทอดสดทางสถานีโทรทัศน์ MCOT และ NBT เพื่อดำเนินพิธีการในส่วนภูมิภาคไปพร้อมกับในส่วนกลาง         สำหรับในส่วนของการกำหนดชุดการแสดง ทุกจังหวัดได้มีการแต่งตั้งคณะทำงานจัดมหรสพสมโภช เนื่องในโอกาสมหามงคลพระราชพิธีบรมราชาภิเษกระดับจังหวัดขึ้น มีผู้ว่าราชการจังหวัดเป็นประธาน เพื่อให้การจัดงานเป็นไปด้วยความสง่างาม และสมพระเกียรติ บนพื้นฐานความร่วมมือร่วมใจจากทุกภาคส่วนภายในจังหวัด โดยได้คัดสรรการแสดงที่สะท้อนความงดงามของศิลปะพื้นบ้าน วัฒนธรรมประเพณี และอัตลักษณ์ของแต่ละจังหวัด ที่ได้มีการอนุรักษ์และสืบทอดกันมา ผสมผสานกับการแสดงร่วมสมัยต่างๆ เพื่อให้เกิดความหลากหลายสำหรับผู้ร่วมชมงานทุกช่วงวัย เช่น         ภาคเหนือ : ฟ้อนราชสำนักล้านนา มหกรรมกลองและศิลปะการแสดงล้านนา เป็นต้น // ภาคกลาง : การบรรเลงมหกรรมดนตรีไทย การแสดงกลองยาว และการแสดงของไทยทรงดำ // ภาคตะวันออกเฉียงเหนือ : การแสดงหมอลำ ศิลปินแห่งชาติ ป.ฉลาดน้อย และคณะ การแสดงจากสมาคมญวน และการแสดงโปงลางของสถาบันการศึกษา // ภาคใต้ : การแสดงวงออเคสตร้าของวงปาริชาต วินด์ ออร์เคสตร้า จากมหาวิทยาลัยทักษิณ โนราคณะไข่เหลี่ยม วิเชียรศรชัย หนังตะลุงคณะไข่นุ้ย และการแสดงพื้นบ้านโนราห์ รองเง็ง เป็นต้น            รองปลัดกระทรวงมหาดไทย กล่าวอีกว่า ในโอกาสอันเป็นมหามงคลนี้ กระทรวงมหาดไทยขอเชิญชวนประชาชนในจังหวัดต่าง ๆ เข้าร่วมรับชมการแสดงมหรสพสมโภชฯ ด้วยความภาคภูมิใจในมรดกทางวัฒนธรรมของไทย และการแสดงออกซึ่งความจงรักภักดีและสำนึกในพระมหากรุณาธิคุณของพระบาทสมเด็จพระวชิรเกล้าเจ้าอยู่หัว ศูนย์รวมจิตใจของชาวไทยทุกคน